C 464/30

Grozījuma pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2021/C 464/07)

Šī publikācija dod tiesības pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) 2019/787 (1) 27. pantam.

GALVENIE TEHNISKĀS DOKUMENTĀCIJAS PARAMETRI

“HOMOKHÁTI ŐSZIBARACK PÁLINKA”

ES Nr.: PGI-HU-02471 – 2018. gada 25. maijā

1. Nosaukums

“Homokháti őszibarack pálinka”

2. Stiprā alkoholiskā dzēriena kategorija

Augļu spirts (9. kategorija Regulā (EK) Nr. 110/2008)

3. Stiprā alkoholiskā dzēriena apraksts

3.1. Fizikālās, ķīmiskās un/vai organoleptiskās īpašības

Fizikālķīmiskās īpašības

Ciānūdeņražskābes saturs: ne vairāk kā 5 g/hl 100 % (tilp.) spirta Kopējais gaistošo vielu saturs: vismaz 250 g/hl 100 % (tilp.) spirta Vara saturs: ne vairāk kā 7 mg/kg gatavā produkta

Organoleptiskās īpašības

Krāsa: dzidrs, bezkrāsains.

Smarža: izsmalcināta, ieturēta nogatavojušos persiku smarža ar neuzkrītošām citrusaugļu notīm, dažkārt ar vieglu marcipāna aromātu.

Garša: svaigas citrusaugļu notis ar izteiktu, vidēji piesātinātu, pirmatnēji spēcīgu struktūru apvienojumā ar nogatavojušos persiku garšu un ieturētu skābumu un ilga, liega, bet izteikta pēcgarša.

3.2. Sevišķās īpašības (salīdzinājumā ar tās pašas kategorijas stipro alkoholisko dzērienu)

“Homokháti őszibarack pálinka” raksturīgo smaržu un garšu dod Homokhátság reģionā audzētie persiki: dzērienam ir neuzbāzīga citrusaugļu smarža, kas atgādina nogatavojušos persikus; citrusaugļu notis jūtamas arī garšā, kas ir saldena, ar liegu pēcgaršu.

4. Attiecīgais ģeogrāfiskais apgabals

“Homokháti őszibarack pálinka” ražo šādu pašvaldību administratīvajās robežās: Mórahalom, Ásotthalom, Domaszék, Zákányszék, Ruzsa, Öttömös, Pusztamérges, Üllés, Bordány, Forráskút, Zsombó, Szatymaz, Kelebia un Balotaszállás.

Misas sagatavošanas, raudzēšanas, destilēšanas un izturēšanas posmus, kuru iznākums ir “Homokháti őszibarack pálinka”, drīkst veikt tikai norādītajā ģeogrāfiskajā apgabalā esošajās komerciālajās pālinkas ražotnēs.

5. Stiprā alkoholiskā dzēriena ražošanas metode

Galvenie pālinkas ražošanas posmi ir šādi:

a) augļu atlasīšana un pieņemšana;

b) misas sagatavošana un raudzēšana;

c) destilēšana;

d) izturēšana;

e) pārstrāde un pālinkas ražošana.

a.) Augļu atlasīšana un pieņemšana

Pālinkas galvenā sastāvdaļa ir pilnībā nogatavojušies labas vai izcilas kvalitātes augļi, kas auguši ģeogrāfiskajā apgabalā. Augļu kvantitatīvā pieņemšana pamatojas uz augļu svēršanu.

Pieņemšanas laikā ņem paraugus un, pamatojoties uz augļu organoleptisko novērtējumu, veic kvalitātes kontroli (gatavības pakāpe – no gataviem līdz pārgataviem; veselīgums, tīrība, svešmateriāla – augsnes, lapu, zariņu, akmeņu, metāla objektu vai cita materiāla – un pelējuma vai puves neesība).

b.) Misas sagatavošana un raudzēšana

Kauliņi no augļiem jāizņem ar atkaulotāju.

Raudzēšanas laikā ir svarīgi precīzi iestatīt temperatūru (16–23 °C), panākt optimālo pH vērtību (2,8–3,2) un pārbaudīt cukuru un spirta saturu.

Raudzēšanas beigās cukuru saturam jābūt mazākam par 5 °Brix.

Ražošanas procesā pālinku nedrīkst saldināt, pat ne tādēļ, lai noapaļotu galaprodukta garšu.

c.) Destilēšana

“Homokháti őszibarack pálinka” var ražot divpakāpju destilācijā, izmantojot tradicionālu destilācijas katla sistēmu, kas nodrošina pareizo kvalitāti. Destilēšana katlā ir divkāršas frakcionētas destilēšanas paņēmiens, kurā izmantotā katla maksimālā ietilpība ir 1 000 litru.

d.) Izturēšana

“Homokháti őszibarack pálinka” jāiztur, līdz tā kļūst labi sabalansēta.

Ja āra gaisa temperatūra ir augstāka par 25 °C, glabāšanas telpas gaiss ir jāatdzesē, izmantojot gaisa kondicionētāju, vai vismaz reizi nedēļā jāmitrina, izmantojot ūdens smidzinātāju.

e.) Pārstrāde un pālinkas ražošana

Ievērojot ļoti stingro regulējumu par pudelēs pildītiem produktiem (± 0,3 % tilpumkoncentrācija), izturētās pālinkas spirta tilpumkoncentrācija līdz patēriņam piemērotam līmenim jākoriģē, pievienojot kvalitatīvu dzeramo ūdeni. Ūdens var būt destilēts, demineralizēts, permutēts vai mīkstināts.

Izturēto pālinku var atdzesēt un filtrēt. Lai vajadzības gadījumā produktu attīrītu un izdalītu smagos metālus, var veikt turpmāku pārstrādi, izmantojot atbilstošus pārstrādes palīglīdzekļus. Pēc tam pālinku drīkst pildīt pudelēs.

Kad vajadzīgā spirta tilpumkoncentrācija sasniegta, pālinku var saliet mazgātās pudelēs, kuras noslēdz ar skrūvējamiem alumīnija vāciņiem, skrūvējamiem korķīšiem vai korķiem, kas atbilst pārtikas iepakošanas kritērijiem, un aizplombē. Pudeles var būt izgatavotas no stikla vai keramikas.

6. Saikne ar ģeogrāfisko vidi vai izcelsmi

6.1. Dati par ģeogrāfisko apgabalu vai izcelsmi, kuri ir saiknei būtiski

Saiknei būtiski ir četru veidu dati par ģeogrāfisko apgabalu vai izcelsmi:

a) Homokhátság zeme un unikālā augsnes struktūra;

b) Homokhátság īpašais mikroklimats;

c) Homokhátság audzētās persiku šķirnes;

d) cilvēkfaktori.

a) Homokhátság zeme un unikālā augsnes struktūra

Attiecīgo ģeogrāfisko apgabalu veido līdzenumos starp Donavas un Tisas upi izvietotā Dienvidalfeldas smilšu kalnu [Homokhátság] nemelnzemes daļa uz dienvidrietumiem no Čongrādas [Csongrád] meģes administratīvā centra Segedas [Szeged].

Homokhátság reģiona smilts augsne, kam raksturīga laba notece un kas ātri iesilst, ir īpaši piemērota dārzkopībai un augļkopībai. Uz smilts nogulumiem veidojušās humusa augsnes sastāv galvenokārt no kvarca kristāliem. Smilts augsnēs parasti ir zems koloīdu saturs (ne vairāk kā 5 %), un tāpēc dabīgā notece ir strauja. Smilts augsnes ir bagātas arī ar vizlu, kas nodrošina augus ar barības vielām (kāliju, boru, dzelzi, cinku).

b) Homokhátság īpašais mikroklimats

Homokhátság reģiona klimats ir izteikti kontinentāls, un vasaras tur ir visai karstas, sausas un svelmainas. Augļu nobriešanas laikā diennakts temperatūras svārstības ir ļoti lielas. Šajā reģionā ir valstī vislielākais saules gaismas stundu skaits (vairāk nekā 2 600 stundu).

c) Homokhátság audzētās persiku šķirnes

“Homokháti őszibarack pálinka” jābūt gatavotai no tādu šķirņu persikiem, kuru izcelsme ir 4. punktā noteiktajā ģeogrāfiskajā apgabalā. Tās visas var izsekot līdz savvaļas persikam, jo šķirnes potzari tiek uzpotēti uz sējeņiem, kas izaudzēti no savvaļas persika sēklām. Šo šķirņu kombinācija nodrošina, ka no šādiem persikiem gatavotās pālinkas organoleptiskās īpašības – citrusaugļu svaigums, iesaldenums un liegā pēcgarša – atspoguļo Homokhát reģionā audzēto persiku unikālo garšu.

d) Cilvēkfaktori

“Homokháti őszibarack pálinka” ģeogrāfiskajā apgabalā tradicionāli tiek gatavota, destilējot katlā. Zināšanas par sentēvu metodi nodod no paaudzes paaudzē. Destilēšana katlā ir tradicionāls process, kurā tiek iegūtas raksturīgas garšas un smaržas nianses, kas izpaužas gatavajā pālinkā. Tā kā destilēšana ir viens no persiku pālinkas ražošanas stūrakmeņiem, tieši cilvēku zinātība galaproduktam “Homokháti őszibarack pálinka” piešķir tā unikālo aromātu, kuru dod ģeogrāfiskajā apgabalā audzētie persiki. Lai šo pālinku pagatavotu, vajadzīgas īpašas zināšanas, it sevišķi tāpēc, ka persiku pālinka ir retums.

6.2. Stiprā alkoholiskā dzēriena sevišķās īpašības, kas piedēvējamas ģeogrāfiskajam apgabalam

Saikne starp “Homokháti őszibarack pálinka” un ģeogrāfisko apgabalu balstās galvenokārt uz produkta reputāciju.

Lielais saules gaismas stundu skaits ļauj persikiem pilnībā nobriest, un diennakts temperatūras lielās svārstības padara persikus saldus un sulīgus. Ar vizlu bagātā smilts augsne persiku garšu padara vieglu un svaigu kā citrusaugļiem, turklāt vizlā esošo daudzo mikroelementu ietekmē persikiem ir liela sausā masa. Šo faktoru dēļ Homokhátság audzētie persiki ir saturiski augstvērtīgi, tiem piemīt bagātīga garša un aromāts, kā arī liega pēcgarša.

Destilējot katlā, “Homokháti őszibarack pálinka” iegūst nogatavojušos persiku aromātu: gatavajai pālinkai ir spēkpilna, izteikta, ieskābena garša un maigs, neuzbāzīgs aromāts.

Homokhátság persiku bagātīgā aromāta un izmantotā destilācijas paņēmiena ietekmē produktā “Homokháti őszibarack pálinka” ir augsts gaistošo vielu saturs un tam piemīt raksturīga, vidēji piesātināta garša. Bagātīgais aromāts pālinkai piešķir tās ilgo, liego pēcgaršu.

7. Eiropas Savienības vai valsts/reģiona noteikumi

— 1997. gada XI Likums par preču zīmju un ģeogrāfiskās izcelsmes norāžu aizsardzību,

— 2008. gada LXXIII Likums par pālinku, vīnogu čagu pālinku un Valsts pālinkas padomi,

— Valdības 2009. gada 30. jūlija Dekrēts Nr. 158/2009, ar ko nosaka detalizētus noteikumus par lauksaimniecības produktu un pārtikas produktu ģeogrāfiskās izcelsmes norāžu aizsardzību un produktu verifikāciju,

— Valdības 2012. gada 29. februāra Dekrēts Nr. 22/2012 par Valsts pārtikas aprites drošuma biroju,

— Eiropas Parlamenta un Padomes Regula (EK) Nr. 110/2008 (2008. gada 15. janvāris) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89,

— Komisijas 2013. gada 25. jūlija Īstenošanas regula (ES) Nr. 716/2013, ar ko paredz noteikumus par to, kā piemērot Eiropas Parlamenta un Padomes Regulu (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību.

8. Pieteikuma iesniedzējs

Nosaukums: Kerekes Pálinka: individuālais komersants Pál Kerekes

Adrese: Szegfű János u. 5-7, 6787 Zákányszék, Hungary

El. paštas: kerekespal@vipmail.hu, lkerekes01@gmail.com

Tel. +36 705756684, +36 304091041

9. Ģeogrāfiskās izcelsmes norādes papildinājumi

-

10. Īpaši marķēšanas noteikumi

Papildus tiesību aktos noteiktajiem elementiem apzīmējumā jāietver:

— “földrajzi árujelző” [ģeogrāfiskās izcelsmes norāde] (atsevišķi no nosaukuma).

(1) OV L 130, 17.5.2019., 1. lpp.